2021 se skooljaar begin dánAngie Motshekga gedurende Donderdag se mediakonferensie. (Foto: GCIS) Skole sal volgende jaar op 25 Januarie vir alle leerders heropen terwyl vanjaar se matrieks hul Nasionale Senior Sertifikaat (NSS)-eksamen vanaf 5 November tot 15 Desember sal aflê. Matrieks het van vandag af dus 34 dae om vir die eindeksamen voor te berei. Angie Motshekga, minister van basiese onderwys, het Donderdagoggend belangrike datums rakende die huidige en komende skoolkalender te midde die Covid-19-pandemie bekend gemaak. Die hereksamens vir verlede jaar se matrieks sal vanjaar saam met die NSS-eksamen in November geskryf word. “Die eksamenrooster vir die gesamentlike eksamens moes gewysig word sodat hierdie eksamen in November begin, in plaas van Oktober soos aanvanklik beplan is,” het die minister gedurende ’n mediakonferensie gesê. Volgens Motshekga word die eksamens vanjaar later geskryf om leerders soveel as moontlik kans te gee om tyd aan kritieke inhoud van die kurrikulum te bestee. Dié aangepaste datums sal ook verseker dat alle eksamenprosesse behoorlik bestuur word. Die gekombineerde eksamen maak dit die grootste openbare eksamen nog om in Suid-Afrika geskryf te word, het die minister uitgewys. Meer as een miljoen (1 058 699) kandidate sal na verwagting die eksamen vanjaar aflê. “Al die eksamensentrums, openbare sowel as onafhanklike sentrums, is geoudit ter voorbereiding van die 2020‑ gekombineerde eksamen. ’n Protokol is ontwikkel en versprei om die nakoming van Covid-19-regulasies te verseker en om leiding aan alle toesighouers en ander amptenare wat by die bestuur en administrasie van die eksamen betrokke is, te gee.” Bykomende eksamenlokale sal ook beskikbaar gemaak word indien nodig. Volgens Motshekga het die departement van basiese onderwys die skoolkalender opgestel met inagneming van die ontwrigtings wat in 2020 te midde die Covid-19-pandemie plaasgevind het. “Ons sal van die inhoud van die kurrikulum na 2021 moet oordra en ons het ons bes gedoen om die belange van almal in ag te neem.” Die volledige skoolkalender sal Vrydag in die Staatskoerant gepubliseer word.